Perlemoenstropery in Kaapstad afgeweer | Maroela Media
Foto verskaf deur Stad Kaapstad
Die Stad Kaapstad se mariene wetstoepassers kon perlemoenstroperbedrywighede aan die stad se kuslyn afweer en het tydens die proses beslag gelê op meer as 1 000 gestroopte perlemoen.
Wayne Dyason van Stad Kaapstad het Dinsdag in 'n verklaring gesê die mariene eenheid by Melkbos aan die Weskus het saam met die plaaslike Melkbos-anti-stroperyeenheid en die SAPD gewerk en 'n motor opgemerk wat vermoedelik by stropery betrokke is.
"Die bestuurder het geweier om af te trek en ná 'n kort jaagtog op 'n donker kuspad het hy stilgehou en te voet tussen die duine ingevlug. Hy het in die nag verdwyn," het Dyason gesê.
Meer as 1 500 perlemoene is in die motor gevind.
"Die mariene eenheid het later in die dag in Gordonsbaai 'n wenk ontvang dat 'n groep stropers van Kleinmond in die gebied tussen Steenbrasriviermond en Kogelbaai sou duik vir perlemoen. Beamptes was op die uitkyk in die gebied en het die stropers se voertuie opgemerk. 'n Bestuurder is in een van die motors gevind en terwyl hy ondervra is, het tien duikers uit die water gekom waarna hulle oor moeilike terrein moes beweeg. Die beamptes het hulle agternagesit en vyf van die duikers is aangekeer. Ongelukkig is geen perlemoen tydens dié operasie gevind nie. Die vyf persone word deur die SAPD ondervra."
Beamptes het beslag gelê op duiktoerusting. "Alhoewel geen inhegtenisnemings gedoen is nie, stuur dit 'n duidelike boodskap dat die Stad en ander agentskappe wat by teenstropery betrokke is, teen stropers sal optree en nie net agteroorsit en kyk hoe hulle ons kuslyn van perlemoen en ander mariene lewe beroof nie."
Pretoria-polisie op soek na dié moordverdagte
Hulle kan die gestroopte Perlemoen tot vervelens toe konfiskeer, maar hulle sal die stropery nie stopgesit kry nie! Intussen word ons marine-lewe stelselmatig uitgewis deur skepsels met geen deernis, respek of waardering daarvoor nie!!!
Wat gebeur met die perlemoen nadat dit gekonfiskeer is?
Baie mooi dit is hier waar die stropery gestop moet word. Die miere moet in hul gat dood gemaak word. Ook kan die gemeenskap n reuse aandeel hierin verrig net deur bedagsaam te wees.
Let op, geen perlemoen is op hulle gekry nie. Hulle is ou kalante wat goed wysgemaak is deur geslagte heen. Die 'vangs' word weggesteek in die water voordat hulle uitkom en kom haal dit later of laat dit oor aan die volgende span om te kom haal. Ek ken die kuslyn van Gordonsbaai tot Gansbaai soos die palm van my hand. Ek hou al die 'visvang' aktiwiteite dop vir meer as 60 jaar en die manne is baie slim. Jy sal hulle nie sommer vang nie. Hulle bly oral teen die kuslyn op en sommige kom van ander plekke af.… Lees meer »